Nicuşor Dan, primarul Bucureştiului: Carantinarea Capitalei nu este o ipoteză luată în calcul.
Primarul Capitalei a declarat vineri, că nu intră în discuție carantinarea Bucureștiului în momentul de față. Numărul cazurilor noi de Covid-19 înregistrate în București crește de la o zi la alta. Capitala are cea mai mare rată a incindenţei cumulate la 14 zile.
Primarul Capitalei, Nicuşor Dan, a fost întrebat, vineri, la Guvern, dacă se ia în calcul carantinarea Bucureştiului, din cauza numărului mare de cazuri de coronavirus."Nu este în momentul de faţă o ipoteză pe care să o luăm în calcul. Carantinarea nu este o ipoteză pe care să o luăm în calcul în acest moment (nici pentru Capitală, nici pentru zona Capitalei – n.r.)", a spus Nicușor Dan.Raportarea GCS de vineri arată că din 6.460 de cazuri de COVID-19, diagnosticate în ultimele 24 de ore în ţară, 1.867 sunt în Capitală, adică aproape un caz din 3 este confirmat în Bucureşti.Coeficientul infectărilor cumulate la 14 zile, raportate la 1.000 de locuitori este, vineri, în Capitală, de 7,04, cel mai mare din ţară.